b"\n_START_ARTICLE_\nGi\xc3\xb2 Ponti\n_START_PARAGRAPH_\nGi\xc3\xb2 Ponti  (18. marraskuuta 1891 Milano, Italia \xe2\x80\x93 16. syyskuuta 1979 Milano) oli italialainen arkkitehti ja muotoilija. H\xc3\xa4n oli yksi 1900-luvun merkitt\xc3\xa4vimmist\xc3\xa4 italialaisista alallaan. Vuonna 1928 Ponti alkoi julkaista arkkitehtuuri- ja muotoiluaiheista Domus-lehte\xc3\xa4, ja 1941 Stile-lehte\xc3\xa4. H\xc3\xa4nen perustamastaan Monzan biennaalista kehittyi my\xc3\xb6hemmin muotoilualan t\xc3\xa4rkeimpiin kansainv\xc3\xa4lisiin tapahtumiin kuuluva Milanon triennaali. Ponti oli aloitteentekij\xc3\xa4n\xc3\xa4 my\xc3\xb6s, kun italialainen muotoilupalkinto Compasso d'Oro 1954 perustettiin._NEWLINE_Pontin parhainta luomiskautta oli 1950-luku. Vuonna 1956 h\xc3\xa4n suunnitteli Milanon uudeksi maamerkiksi muodostuneen Pirelli-yhti\xc3\xb6n pilvenpiirt\xc3\xa4j\xc3\xa4n yhdess\xc3\xa4 Pier Luigi Nervin kanssa. Seuraavana vuonna julkaistiin kevyt pikkutuoli Superleggera. Italian lis\xc3\xa4ksi Pontin suunnittelemia rakennuksia on Tukholmassa, New Yorkissa, Brasiliassa ja L\xc3\xa4hi-id\xc3\xa4n maissa._NEWLINE_Domus-lehtens\xc3\xa4 ja Milanon triennaalin my\xc3\xb6t\xc3\xa4 Pontilla oli 1930-luvulta l\xc3\xa4htien merkitt\xc3\xa4v\xc3\xa4 rooli my\xc3\xb6s suomalaisen taideteollisuuden esittelemisess\xc3\xa4 kansainv\xc3\xa4lisille yleis\xc3\xb6ille. H\xc3\xa4n oli teollisuustaiteen liitto Ornamon kunniaj\xc3\xa4sen."